LATVIJAS REPUBLIKAS MINISTRU KABINETS

2021 . gada Noteikumi Nr.\_\_\_

Rīgā (prot. Nr. .§)

**Noteikumi par valsts valodas zināšanu apjomu un**

**valsts valodas prasmes pārbaudes kārtību**

Izdoti saskaņā ar [Valsts valodas likuma](https://m.likumi.lv/ta/id/14740-valsts-valodas-likums) [6. panta](https://m.likumi.lv/ta/id/14740-valsts-valodas-likums#p6) piekto daļu,

Imigrācijas likuma 24. panta piekto un 5.1 daļu,

likuma “Par Eiropas Savienības pastāvīgā iedzīvotāja statusu

Latvijas Republikā” 3. panta ceturto un piekto daļu

**I. Vispārīgie jautājumi**

1. Noteikumi nosaka:

1.1. profesionālo un amata pienākumu veikšanai nepieciešamo valsts valodas zināšanu apjomu un valsts valodas prasmes pārbaudes kārtību [Valsts valodas likuma](https://likumi.lv/ta/id/14740-valsts-valodas-likums) [6.panta](https://likumi.lv/ta/id/14740-valsts-valodas-likums#p6) pirmajā, otrajā un trešajā daļā minētajām personām;

1.2. pastāvīgās uzturēšanās atļaujas saņemšanai nepieciešamo valsts valodas zināšanu apjomu un valsts valodas prasmes pārbaudes kārtību [Imigrācijas likuma](https://likumi.lv/ta/id/68522-imigracijas-likums) [24.panta](https://likumi.lv/ta/id/68522-imigracijas-likums#p24) pirmās daļas 2., 3., 6. un 7.punktā minētajām personām;

1.3. Eiropas Savienības pastāvīgā iedzīvotāja statusa iegūšanai nepieciešamo valsts valodas zināšanu apjomu un valsts valodas prasmes pārbaudes kārtību, likuma “[Par Eiropas Savienības pastāvīgā iedzīvotāja statusu Latvijas Republikā](https://likumi.lv/ta/id/139372-par-eiropas-savienibas-pastaviga-iedzivotaja-statusu-latvijas-republika)” [3.panta](https://likumi.lv/ta/id/139372-par-eiropas-savienibas-pastaviga-iedzivotaja-statusu-latvijas-republika#p3) pirmajā daļā minētajām personām.

2. Valsts valodas prasmes pārbaudē (turpmāk – pārbaude) novērtē personas valsts valodas prasmi.

3. Pārbaudi nodrošina Valsts izglītības satura centrs (turpmāk – centrs), izmantojot Valsts pārbaudījumu informācijas sistēmu (turpmāk – VPIS) atbilstoši tās normatīvajam regulējumam. Centrs ir atbildīgs par pārbaudē nepieciešamo tehnisko nodrošinājumu.

4. [Valsts valodas likuma](https://likumi.lv/ta/id/14740-valsts-valodas-likums) [6. panta](https://likumi.lv/ta/id/14740-valsts-valodas-likums#p6) pirmajā, otrajā un trešajā daļā minētajām personām profesionālo un amata pienākumu veikšanai nepieciešamais valsts valodas prasmes līmenis un pakāpe noteikta šo noteikumu [1. pielikumā](https://likumi.lv/ta/id/194735#piel1).

5. Par valsts valodas lietošanu atbilstoši normatīvajos aktos noteiktajām prasībām ir atbildīgas [Valsts valodas likuma](https://likumi.lv/ta/id/14740-valsts-valodas-likums) [6. panta](https://likumi.lv/ta/id/14740-valsts-valodas-likums#p6) pirmajā, otrajā un trešajā daļā minētās personas.

6. Persona ir tiesīga pretendēt uz Eiropas Savienības pastāvīgā iedzīvotāja statusa iegūšanu vai pastāvīgās uzturēšanās atļaujas saņemšanu, ja tā ir apguvusi valsts valodu vismaz pamata līmeņa 2. pakāpē (A2*).*

**II. Atbrīvojums no pārbaudes un atvieglojumi pārbaudes kārtošanā**

7. Pārbaudi nekārto persona:

7.1. kura ieguvusi pamata, vidējo vai augstāko izglītību akreditētās programmās tikai latviešu valodā, ko apliecina attiecīgs dokuments (diploms, sertifikāts, atestāts, izziņa no attiecīgās mācību iestādes u.c.);

7.2. kura apguvusi akreditētu mazākumtautību izglītības programmu un kārtojusi centralizēto eksāmenu latviešu valodā 9. klasei vai centralizēto eksāmenu latviešu valodā 12. klasei, ko apliecina pamatizglītības vai vispārējās vidējās izglītības sertifikāts;

7.3. kura Eiropas skolā sekmīgi nokārtojusi latviešu valodas bakalaurāta eksāmenu, ko apstiprina Izglītības un zinātnes ministrija;

7.4. kurai ir ar veselības stāvokli saistīti funkcionēšanas ierobežojumi vai diagnozes, kas minētas šo noteikumu 2. pielikumā;

7.5. kura nav sasniegusi 15 gadu vecumu;

7.6. kura ir sasniegusi 75 gadu vecumu.

8. Persona, kura saskaņā ar šo noteikumu 7.4. apakšpunktu ir atbrīvota no pārbaudes, darba devējam vai Pilsonības un migrācijas lietu pārvaldes amatpersonai uzrāda ārsta rehabilitologa atzinumu.

9. Pārbaudi ar atvieglojumiem kārto persona, kurai ir funkcionēšanas ierobežojumi, kas minēti šo noteikumu 2. pielikumā. Persona, kas kārto pārbaudi ar atvieglojumiem, ierodoties uz pārbaudi, uzrāda ārsta rehabilitologa atzinumu.

**III. Valsts valodas zināšanu apjoms**

10. Valsts valodas zināšanu apjoms ir iedalīts trijos valodas prasmes līmeņos:

10.1. pamata līmenis – A;

11.2. vidējais līmenis – B;

11.3. augstākais līmenis – C.

11. Katram valsts valodas prasmes līmenim ir divas pakāpes: zemākā – 1. pakāpe un augstākā – 2. pakāpe.

12. Valsts valodas prasmes līmenis un pakāpe atbilstoši Eiropas Padomes valodas politikā ievērotajai sistēmai un izstrādātajam dokumentam “Eiropas kopīgās pamatnostādnes valodu apguvei: mācīšanās, mācīšana, vērtēšana” norāda uz šādu personas valsts valodas zināšanu un prasmju apjomu:

12.1. pamata līmeņa 1. pakāpe (A1) – persona spēj frāzēs un īsos teikumos sazināties par vienkāršiem ikdienas tematiem, lasa un saprot īsus un vienkāršus tekstus (piemēram, sludinājumus, reklāmas, paziņojumus), prot uzrakstīt personiska satura ziņas (piemēram, vārdu, uzvārdu, adresi, izglītību, nodarbošanos), uztver un saprot lēnā tempā skaidri runātus neliela apjoma elementāras struktūras tekstus par zināmiem tematiem;

12.2. pamata līmeņa 2. pakāpe (A2) – persona spēj vienkāršos teikumos sazināties par tematiem, kas saistīti ar sadzīves situācijām vai personas nodarbošanos, lasa un saprot vienkāršus tekstus par sadzīvi un savu nodarbošanos, prot aizpildīt tipveida dokumentus (piemēram, veidlapas, rēķinus, kvītis), prot uzrakstīt personiska satura īsus tekstus, uztver un saprot dabiskā tempā skaidri runātus neliela apjoma ar personas nodarbošanos un sadzīvi saistītus tekstus;

12.3. vidējā līmeņa 1. pakāpe (B1) – persona spēj risināt vienkāršu dialogu par sadzīves un viņai zināmiem profesionāliem tematiem, īsi formulēt un pamatot savu viedokli, lasa un saprot vienkārša satura dažādas tematikas tekstus, spēj uzrakstīt tipveida dokumentus (piemēram, iesniegumus, pilnvaras, aktus), kā arī vienkāršus tekstus par sadzīves situācijām vai ar personas nodarbošanos saistītiem tematiem, uztver un saprot dabiskā tempā runātus vienkāršas struktūras tekstus par sadzīves vai ar personas nodarbošanos saistītiem tematiem;

12.4. vidējā līmeņa 2. pakāpe (B2) – persona spēj sarunāties par sadzīves, sociālās dzīves un profesionāliem jautājumiem, skaidri formulēt un pamatot savu viedokli, lasa un saprot dažāda satura tekstus, spēj uzrakstīt dažādus dokumentus (piemēram, izziņas, pārskatus, protokolus, ziņojumus, aktus), kā arī izvērstus tekstus par sadzīves, sociālās dzīves un profesionāliem tematiem, uztver un saprot dabiskā tempā runātus tekstus par dažādiem tematiem;

12.5. augstākā līmeņa 1. pakāpe (C1) – persona spēj brīvi sarunāties, pietiekami izvērsti izteikt un pamatot savu viedokli par dažādiem tematiem, lasa un saprot dažāda satura un sarežģītības tekstus, spēj uzrakstīt dažādus lietišķos rakstus (piemēram, ieteikumus, raksturojumus, oficiālas vēstules), kā arī jebkādus citus tekstus, bez grūtībām uztver un saprot dabiskā un raitā tempā runātus atšķirīgas struktūras tekstus par dažādiem tematiem;

12.6. augstākā līmeņa 2. pakāpe (C2) – persona spēj pilnīgi brīvi sazināties, izvērsti diskutēt par dažādiem tematiem (arī par mazāk zināmiem un sarežģītiem tematiem, problēmām), spēj veidot sarunu atbilstoši situācijai, variēt valodas izteiksmes līdzekļus, pilnībā izprot dažāda satura, sarežģītības un stila tekstus, uztver zemtekstu un nozīmes nianses; spēj uzrakstīt dažādu veidu dokumentus, kā arī jebkurus citus tekstus, uztver un pilnībā saprot raitā tempā runātus dažādas struktūras un tematikas tekstus.

**IV. Valsts valodas prasmi apliecinošie dokumenti**

13. Valsts valodas prasmi apliecina:

13.1. centra izsniegts lēmums drukātā formā vai ar drošu elektronisko parakstu un laika zīmogu parakstīts lēmums par personas valsts valodas prasmes pārbaudes rezultātiem;

13.2. līdz šo noteikumu stāšanās spēkā datumam centra izsniegta valsts valodas prasmes apliecība, kurā norādīts valsts valodas prasmes līmenis un pakāpe. Valsts valodas prasmes līmeņi un pakāpes valsts valodas prasmes apliecībās, kuras izsniegtas līdz 2009. gada 1. septembrim, atbilst šādiem šajos noteikumos noteiktajiem valsts valodas prasmes līmeņiem un pakāpēm ([3. pielikums](#Tresais_pielikums));

13.3. centra izsniegts pamatizglītības sertifikāts centralizētajā eksāmenā latviešu valodā (akreditētās mazākumtautību izglītības programmās) ([4. pielikums](#ceturtais_pielikums));

13.4. centra izsniegts vispārējās vidējās izglītības sertifikāts, kurā norādīts vērtējums centralizētajā eksāmenā latviešu valodā (akreditētās mazākumtautību izglītības programmās) ([5. pielikums](#piekatais_pielikums)).

14. Persona šo noteikumu 13.punktā minētos valsts valodas prasmes apliecinošos dokumentus uzrāda darba devējam vai citai personai, ievērojot normatīvajos aktos noteikto kārtību.

**V. Pārbaudes komisijas izveide un darbības kārtība**

15. Pārbaudi vada un personas valsts valodas prasmi vērtē Valsts valodas prasmes pārbaudes komisija (turpmāk – komisija). Komisijas sastāvā ir komisijas priekšsēdētājs, komisijas priekšsēdētāja vietnieks, vērtētāji un pārbaudes norises vadītāji. Centra vadītājs ar rīkojumu ne vēlāk kā piecas darbdienas pirms katras konkrētās pārbaudes apstiprina komisijas sastāvu, pārbaudes vietu un laiku. Komisijas sastāvu ievada VPIS. Komisijas locekļiem ir VPIS lietotāja tiesības.

16. Komisijas priekšsēdētājs un komisijas priekšsēdētāja vietnieks ir centra amatpersonas, kurām ir augstākā izglītība baltu filoloģijā vai latviešu filoloģijā. Komisijas priekšsēdētājs ir atbildīgs par vērtētāju un rakstveida daļas vadītāju darbību konkrētās pārbaudes laikā. Komisijas priekšsēdētāja prombūtnes laikā viņa pienākumus veic komisijas priekšsēdētāja vietnieks.

17. Vērtētājs ir konkursa kārtībā centra izvēlēta persona, kura vērtē personas rakstītprasmi un runātprasmi un vada runātprasmes daļu. Vērtētājs, parakstot līgumu ar centru vienlaicīgi paraksta arī rakstveida apliecinājumu, ka atbilst šādām prasībām:

17.1. ir augstākā izglītība baltu filoloģijā vai latviešu filoloģijā;

17.2. neveic valsts valodas inspektora pienākumus;

17.3. nav līgumattiecībās ar komercsabiedrībām, biedrībām, nodibinājumiem, kas nodarbojas ar latviešu valodas mācīšanu personām, kurām nepieciešama valsts valodas prasme, lai veiktu profesionālos un amata pienākumus, saņemtu pastāvīgās uzturēšanās atļauju vai iegūtu Eiropas Savienības pastāvīgā iedzīvotāja statusu./ta/id/61913

https://likumi.lv/ta/id/61913

18. Pārbaudes norises vadītājs ir centra darbinieks. Veikt pārbaudes norises vadītāja pienākumu ir tiesības arī komisijas priekšsēdētājam, komisijas priekšsēdētāja vietniekam.

19. Katra konkrētā pārbaude var notikt, ja tajā klātienē piedalās vismaz divi pārbaudes norises vadītāji.

20. Konkrētās pārbaudes telpā klausīšanās prasmes, lasītprasmes un rakstītprasmes daļas laikā atrodas ne mazāk kā divi pārbaudes norises vadītāji. Runātprasmes daļas laikā telpā atrodas divi vērtētāji, ja pārbaude notiek klātienē. Runātprasmes daļas laikā pārbaudes telpā atrodas vismaz viens pārbaudes norises vadītājs, ja runātprasmes daļa notiek tiešsaistē un vērtētāji strādā attālināti. Ja pārbaude notiek ieslodzījuma vietā, papildus minētajām personām pārbaudes telpā atrodas ieslodzījuma vietas darbinieks.

**VI. Personas reģistrēšanās pārbaudes kārtošanai**

21. Centrs vismaz divus mēnešus pirms pārbaudes publisko tās laiku un vietu centra tīmekļa vietnē un VPIS, izņemot pārbaudes, kas plānotas saskaņā ar juridiskas personas iesniegumu vai gadījumā, ja persona vēlas kārtot pārbaudi ārpus Latvijas Republikas teritorijas, pamatojoties uz normatīvajiem aktiem diasporas politikas jomā.

22. Fiziska persona, kas vēlas kārtot pārbaudi, ne vēlāk kā septiņas darbdienas pirms konkrētās pārbaudes iesniedz iesniegumu vienā no šādie veidiem:

22.1. izmantojot attiecīgo e-pakalpojumu pakalpojumu Vienotajā valsts un pašvaldību pakalpojumu portālā [www.latvija.lv](http://www.latvija.lv) (turpmāk – pakalpojumu portāls www.latvija.lv);

22.2. elektroniskā dokumenta formā ar drošu elektronisko parakstu, šādā gadījumā persona izmanto centra tīmekļa vietnē ievietoto veidlapu un nosūta to uz centra oficiālo e-pastu;

22.3. personīgi centrā, ja persona iesniegumu iesniedz personīgi, tā uzrāda derīgu personu apliecinošu dokumentu;

22.4. personīgi, ierodoties Valsts un pašvaldību vienotajā klientu apkalpošanas centrā un izmantojot attiecīgo e-pakalpojumu pakalpojumu portālā www.latvija.lv;

22.5. nosūtot to vēstulē pa pastu (pasta zīmogs ne vēlāk kā 10 darbdienas pirms konkrētās pārbaudes), šādā gadījumā persona izmanto centra tīmekļa vietnē ievietoto veidlapu.

23. Iesniegumā persona norāda šādas ziņas:

23.1. vārds (vārdi), uzvārds;

23.2. personas kods;

23.3. dzimšanas datums;

23.4. valstiskā piederība;

23.5. deklarētās dzīvesvietas adrese;

23.6. vēlamo saziņas veidu – tālruņa numurs vai elektroniskā pasta adrese, vai oficiālā elektroniskā adrese (ja personai ir aktivizēts oficiālās elektroniskās adreses konts);

23.7. profesija vai nodarbošanās;

23.8. latviešu valodas prasmes līmenis un pakāpe, kurā kārtos pārbaudi;

23.9. laiks un vieta, kurā kārtos pārbaudi;

23.10. ja pārbaudi kārtos ar atvieglojumu, konkrētais atvieglojums un ārsta rehabilitologa atzinuma numurs un izdošanas datums;

23.11. veids, kādā saņems informāciju par pārbaudes rezultātu (turpmāk – lēmums):

23.11.1. izmantojot attiecīgo e-pakalpojumu pakalpojumu portālā www.latvija.lv;

23.11.2. dokumentā papīra formā ierakstītā vēstulē pa pastu, un tas ir maksas pakalpojums saskaņā centra sniegto maksas pakalpojumu cenrādi;

23.12. iesnieguma aizpildīšanas datums, ja persona to sūta pa pastu papīra formā;

23.13. iesniedzēja paraksts, ja iesniegumu sūta pa pastu papīra formā;

23.14. apliecina, ka ir iepazinies ar norises kārtību un privātuma politiku, kas pieejama tīmekļa vietnē [www.visc.gov.lv](http://www.visc.gov.lv) sadaļā “Privātuma politika”.

24. Personu uz pārbaudi VPIS var reģistrēt juridiskas personas pārstāvis, kuram ir centra piešķirtas tiesības veikt šādu darbību. Juridiskas personas pārstāvis VPIS ne vēlāk kā mēnesi pirms vēlamā pārbaudes laika elektroniski saskaņo pārbaudes vietu, laiku un datumu ar personu, kas norādīta centra tīmekļa vietnē (turpmāk – atbildīgo darbinieku). Pēc minēto datu saskaņošanas, pamatojoties uz juridiskās personas iesniegumu, centrs piešķir juridiskās personas pārstāvim tiesības reģistrēt fizisku personu pārbaudei atbilstoši normatīvajos aktos noteiktajām funkcijām un nepieciešamās informācijas apjomam.

25. Fiziska persona, kas vēlas kārtot pārbaudi ārpus Latvijas Republikas teritorijas, ne vēlāk kā trīs mēnešus pirms vēlamā pārbaudes laika elektroniski sazinās ar centra atbildīgo darbinieku, lai saskaņotu pārbaudes vietu un laiku. Pēc pārbaudes vietas un laika saskaņošanas persona iesniedz iesniegumu vienā no šo noteikumu 22. punktā noteiktajiem veidiem.

26. Apstiprinājumu par reģistrāciju pārbaudei vai citu svarīgu informāciju centrs ne vēlāk kā trīs darbdienas pirms pārbaudes nosūta personai:

26.1. saziņas veidā, kuru persona norādījusi iesniegumā saskaņā ar šo noteikumu 23.6. apakšpunktu;

26.2. ja persona saskaņā ar šo noteikumu 23.6. apakšpunktu nav norādījusi attiecīgo saziņas veidu, apstiprinājumu pa pastu nosūta uz deklarēto dzīvesvietas adresi.

27. Ja persona atsakās no pārbaudes, viņa, izmantojot attiecīgo e-pakalpojumu pakalpojumu portālā www.latvija.lv vai kādā no šo noteikumu 23.6. apakšpunktā noteiktajiem saziņas veidiem, informē par to centru. Nepieciešamības gadījumā persona no jauna reģistrējas pārbaudei saskaņā ar šo noteikumu 22. punktu.

**VII. Pārbaudes struktūra, satura izveides un norises kārtība**

28. Pārbaudē ir četras daļas: klausīšanās prasmes, lasītprasmes, rakstītprasmes un runātprasmes daļa. Centrs katram valodas prasmes līmenim un pakāpei izstrādā pārbaudes programmu, kurā norāda prasības klausīšanās prasmē, lasītprasmē, rakstītprasmē un runātprasmē, uzdevumu veidus, katras pārbaudes daļas norises ilgumu, maksimālo punktu skaitu katrā uzdevumā un vērtēšanas kārtību (turpmāk – programma). Programmu apstiprina centra vadītājs, un tā tiek publicēta centra tīmekļa vietnē un VPIS.

29. Centrs saskaņā ar programmu izstrādā pārbaudes materiālus. Pārbaudes materiāli, kurus izmanto pārbaudes laikā, ir ierobežotas pieejamības informācija. Personas, kurām darba pienākumu pildīšanai ir pieeja pārbaudes materiāliem, paraksta rakstveida apliecinājumu par ierobežotas pieejamības informācijas neizpaušanu.

30. Persona, ierodoties pārbaudes telpā, pakļaujas personas identitātes pārbaudei. Persona pārbaudes norises vadītājam uzrāda derīgu personu apliecinošu dokumentu. Pārbaudes norises vadītājs katrai personai izsniedz VPIS veidoto kodu, kas tiek lietots pārbaudes procesā, lai identificētu personas pārbaudījumu rezultātus.

31. Ja persona neierodas vai nokavē pārbaudes sākumu, tā konkrēto pārbaudi nekārto un atkārtoti reģistrējas pārbaudei. Tādā gadījumā pārbaudes norises vadītājs pirms pārbaudes sākuma VPIS atzīmē, ka persona nav ieradusies.

32. Sākot pārbaudi, pārbaudes norises vadītājs iepazīstina personu ar pārbaudes norises noteikumiem:

32.1. pārbaude jākārto patstāvīgi, bez citu personu vai palīgmateriālu palīdzības;

32.2. pārbaudē drīkst izmantot tikai komisijas izsniegtus materiālus un pārbaudes materiālus VPIS;

32.3. uz pārbaudes materiāliem norāda tikai šo noteikumu 30. punktā minēto kodu;

32.4. aizliegts traucēt pārbaudes norisi un citas personas;

32.5. uzdevumu izpildi (turpmāk – sniegums) katrā pārbaudes daļā vērtē tikai tad, ja persona ir kārtojusi visas pārbaudes daļas.

33. Ja persona pārbaudes laikā neievēro pārbaudes norises noteikumus, pārbaudes norises vadītājs sastāda aktu par izdarīto pārkāpumu un izraida personu no pārbaudes telpas. Šādā gadījumā personas sniegumu pārbaudē nevērtē. Pārbaudes norises vadītājs VPIS veic ierakstu par pārkāpumu, un persona drīkst atkārtoti kārtot pārbaudi ne agrāk kā pēc sešiem mēnešiem no pārbaudes dienas.

34. Ārkārtas gadījumā (veselības stāvokļa vai fizioloģisku iemeslu dēļ) pārbaudes norises vadītājs var atļaut pārbaudes laikā iziet no pārbaudes telpas vienlaikus ne vairāk kā vienai personai. Šādā gadījumā pārbaudes norises vadītājs VPIS izdara piezīmi par prombūtnes faktu un laiku. Personas pārbaudes laiku nepagarina.

35. Pārbaudes klausīšanās prasmes, lasītprasmes un rakstītprasmes daļa vienā telpā notiek vienlaikus ne vairāk kā 10 personām. Runātprasmes daļa katrai personai notiek individuāli. Pārbaudes visu daļu norise tiek fiksēta ar videoiekārtu.

36. Persona, izmantojot viņai piešķirto VPIS kodu, pirms pārbaudes sākuma autentificējas VPIS, lai pildītu klausīšanās prasmes un lasītprasmes daļas uzdevumus.

37. Persona VPIS pilda klausīšanās un lasīšanas uzdevumus saskaņā ar programmā noteikto laiku.

38. Pēc klausīšanās prasmes un lasītprasmes daļas beigām pārbaudes norises vadītājs personai izsniedz rakstītprasmes uzdevumu lapas. Uz katras lapas persona uzraksta savu VPIS kodu. Persona nodod pārbaudes norises vadītājam rakstītprasmes uzdevumu lapas pēc šai daļai programmā paredzētā laika beigām.

39. Pēc klausīšanās prasmes, lasītprasmes un rakstītprasmes daļas izpildes persona atstāj pārbaudes telpu.

40. Persona, ierodoties pārbaudes telpā uz runātprasmes daļu, pārbaudes norises vadītājam vai vērtētājam uzrāda derīgu personu apliecinošu dokumentu. Ja persona nav ieradusies uz runātprasmes daļu, pārbaudes norises vadītājs pirms runātprasmes sākuma VPIS atzīmē, ka persona nav ieradusies.

41. Runāprasmes daļa notiek:

41.1. videokonferences veidā, kurā vērtētāji, autentificējoties VPIS, nodrošina runātprasmes daļas vadīšanu un vērtēšanu. Runātprasmes daļa tiek ierakstīta datu nesējā un pēc tam norises daļas vadītājs to augšuplādē VPIS;

41.2. klātienē pārbaudes telpā, kurā ir divi vērtētāji un persona, kas kārto pārbaudi. Runātprasmes daļa tiek ierakstīta datu nesējā un pēc tam pārbaudes norises daļas vadītājs to augšuplādē VPIS.

42. Ja pārbaudes laikā ir radušās tehniskas problēmas, kas ir liegušas personai kārtot kādu pārbaudes daļu, viņa vienojas ar komisijas priekšsēdētāju par atkārtotu pārbaudes laiku un vietu.

**VIII. Personas valsts valodas prasmes novērtēšana, pārbaudes rezultātu paziņošana un**

**pārbaudes rezultātu apstrīdēšana**

43. Personas valsts valodas prasmi vērtē saskaņā ar vērtēšanas kārtību, kas noteikta programmā.

44. Personas sniegumu klausīšanās prasmē un lasītprasmē centra darbinieks apstrādā VPIS, iegūstot vērtējumu. Personas sniegumu rakstītprasmē un runātprasmē novērtē vērtētāji, autentificējoties VPIS. Rakstītprasmes sniegumu vērtē divi neatkarīgi vērtētāji. Ja starpība starp rakstītprasmes pirmo un otro vērtējumu ir lielāka par trim punktiem, konkrēto personas rakstītprasmes sniegumu vērtē trešais neatkarīgais vērtētājs. Rakstītprasmes galīgo vērtējumu iegūst, summējot trešo vērtējumu ar tuvāko no pirmā vai otrā vērtējuma un no šiem diviem vērtējumiem aprēķinot vidējo punktu skaitu.

45. Pārbaude ir sekmīgi nokārtota, ja personas valsts valodas prasmes vērtējums katrā pārbaudītajā prasmē (klausīšanās prasmē, lasītprasmē, rakstītprasmē un runātprasmē) nav mazāks par 60 procentiem no maksimālā punktu skaita.

46. Pārbaude ar atvieglojumiem ir sekmīgi nokārtota, ja personas valsts valodas prasmes vērtējums katrā pārbaudītajā prasmē, ko persona kārtojusi, nav mazāks par 60 procentiem no maksimālā punktu skaita.

47. Pamatojoties uz iegūtajiem vērtējumiem, VPIS ģenerē lēmumu, kurā norāda:

47.1. personas valsts valodas prasmes pārbaudes rezultātus (punktos un procentos) katrā prasmē. Ja persona saskaņā ar šo noteikumu 9.punktu ir atbrīvota no kādas prasmes pārbaudes, lēmumā attiecīgi ieraksta šādu vārdu: “Atbrīvots(-a)”;

47.2. valodas prasmes kopējo rezultātu (punktos un procentos), summējot katrā prasmē iegūto vērtējumu, un atbilstošo valsts valodas prasmes līmeni un pakāpi, ja persona ir nokārtojusi pārbaudi;

47.3. ja persona nav nokārtojusi pārbaudi ieraksta šādu vārdu: “Nenokārtoja”.

48. Personai lēmums ir pieejams VPIS, sākot ar septīto darba dienu pēc pārbaudes kārtošanas dienas.

49. Persona lēmumu var saņemt vienā no veidiem, kas norādīti iesniegumā saskaņā ar šo noteikumu 23.11. apakšpunktu, Paziņošanas likuma noteiktajā kārtībā.

50. Persona lēmumu var apstrīdēt Administratīvā procesa likumā noteiktajā kārtībā, iesniedzot centrā iesniegumu vienā no saziņas veidiem, kas norādīti šo noteikumu 22. punktā.

51. Personas iesniegto apstrīdēšanas iesniegumu izskata centra vadītāja izveidota apelācijas komisija. Apelācijas komisijas sastāvā ir apelācijas komisijas priekšsēdētājs un ne mazāk kā divi centra darbinieki, kas ir attiecīgās jomas speciālisti. Apelācijas komisijas priekšsēdētājs ir centra amatpersona. Apelācijas komisijā neiekļauj personas, kas ir bijušas konkrētās personas pārbaudes komisijā.

52. Apelācijas komisija izskata personas iesniegumu, izvērtē pārbaudē iegūto vērtējumu vai pārbauda procesa pārkāpumus un pieņem lēmumu Administratīvā procesa likumā noteiktajā kārtībā. Apelācijas komisijas lēmumu var pārsūdzēt tiesā Administratīvā procesa likuma noteiktajā kārtībā.

53. Ja persona, kurai jau ir vērtējums par valsts valodas prasmi, atkārtoti kārto pārbaudi, spēkā ir hronoloģiski pēdējais lēmums par personas valsts valodas prasmes līmeni un pakāpi. Iepriekšējais lēmums ir spēkā tikai tajā gadījumā, ja persona kārto augstāka līmeņa un pakāpes pārbaudi, taču nenokārto to.

54. Atkārtotu lēmumu par pārbaudes rezultātu persona pieprasa, izmantojot e-pakalpojumu pakalpojumu portālā [www.latvija.lv](http://www.latvija.lv). Atkārtoto lēmumu persona var saņemt vienā no veidiem, kas norādīti šo noteikumu 23.11. apakšpunktā.

**IX. Noslēguma jautājumi**

58. Noteikumi stājas spēkā 2022. gada 1.janvārī.

59. Atzīt par spēku zaudējušiem Ministru kabineta 2009.gada 7.jūlija noteikumus „Noteikumi par valsts valodas zināšanu apjomu, valsts valodas prasmes kārtību un valsts nodevu par valsts valodas prasmes pārbaudi” un Ministru kabineta 2000.gada 22.augusta noteikumus Nr.289 „Noteikumi par valsts nodevu par valsts valodas prasmes atestāciju profesionālo un amata pienākumu veikšanai”.

60. Vērtējumu par personas valsts valodas prasmi šo noteikumu 13.punktā minētajos dokumentos, sākot ar šo noteikumu spēkā stāšanos dienu, apliecina ieraksts VPIS.

61. No 1992.gada 1.janvāra līdz 2001.gada 31.janvārim izsniegtās valsts valodas prasmes apliecības ir derīgas tikai amata un profesionālo pienākumu veikšanai, un, ja apliecība personai nepieciešama tikai šādam mērķim, valsts valodas prasmi atkārtoti nepārbauda.

Izglītības un zinātnes ministre A.Muižniece

Iesniedzējs:

Izglītības un zinātnes ministre A.Muižniece

Vizē:

Valsts sekretārs J.Volberts